رواية قلاع الضر الفصل الثامن 8 بقلم زينب ماجد
رواية قلاع الضر الفصل الثامن 8 بقلم زينب ماجد
رواية قلاع الضر البارت الثامن
رواية قلاع الضر الجزء الثامن
رواية قلاع الضر الحلقة الثامنة
( انه من كيدكن)
لاتضيعين العرف
انه جنسيتي سماري
(كاظم الكاطع)
خالد : شعدج ورا الباب ؟
انخطف كلبي عد ما شفت خالد تلعثم ثمي واندار راسي ما عرفت شرد كمت امتمت .. هديته ورحت للحجرة اركض
هو ضل يناظر خلفي ومستغرب حالي
دخلت الحجرة لشتي كلها تتراجف وكلبي يدك بكوة … مثل الراكضله عمر .. وادرم ويا روحي ( فد لا شك بيا ؟ شافني ؟ لا يمكنه ما شافني .. ما غشعتو وانا اطمش منين جا .. معكولة يكون شك .. لا ما اضن .. عليش سعلني شعدج واكفة .. يربي فد لا كشفني .. دخيلك يا الله )
اطكطك بصابيعي وافتر واوهوس ما بيتي وبين روحي
دخلت زهرة كالت : اذا ما عدج شي تعاي وياي نكش الكلعة صارلج شهر ممدودة اعلى عضة خنزير ما طلعت هاي
كمت وياها خاطر افتك من شكوكي
هو دخل لحجرته بس انا احسه يراگبني
مدري يمكن اتخيل بس ضل كلبي معلك خاف لا صدك يكون مراگبني
طلع من الحجرة دنجت اكش وانا احس اعلى وهلة يكضبني وجتلني .. لجنه تعداني ومشى .. من طلع تطمنت .. يمكنه صدك ما حس على شي .. لا ما حس بس تحسس عد ما شافني ورا الباب تضايك .. انا شعدي قابل كلشي ما مسوية .
اكش وكل شوية اروح لباب الكلعة ادحج ليبرا العجايا تلعب بالحصى .. خلصيت شغلي … جا جابر كال : تمشين ؟
– وين ؟
– ما انت الردتي اطلعين للكاع كضيت شغلي تمشين
– ها
– هو شنهو الها فضيها تمشين لو لا
– ااااا لا لا هدني ما اطلع ما اطلع
– عجل عليش نحشتي ابوي خاطر نطلعج
-خوش خوش راح اطلع
– هي شني تلعبين علي انت
– جابر وش بلاك انا خايفة لا الخنزير يتبعني مثل ذاك اليوم
– عجل ضلي
– لا لا اخذني اخذني اطلع افتره شواي بالبستان وارد ابخت الله
– امشي عجل فضيتي كلبي
لبست وكمت طلعت وياه بالنكاب
ادحج من هين وهين .. ما هو .. مدري ليش ادوره
هو ياهو ؟ وشعدي وياه
زلمة ساعدني وراح بدربه
انا ياهو مالتي ..
دشيت كاع ابوي ..
وانا كلبي مدري شجالو .. احس بضيكة وروحي بهتانة
وعيني ادور يمين وشمال .. ادحج منا وادر ليغاد اطمش
اثنين من اخوتي وياجر جابر ومجبل
يتصارعون ياهو اليغلب ويتمرغلون بالتربان وهذا حالهم
وانا كاعدة ليغاد عنهم اطمش عليهم و ع الكاع والاشجار .. الخريف ما خلى اعلى حال الكاع حال .. والجو بيه نسمة برد
اعلى هالحال جت امي : اشوفكم هين
مجبل : انا غلبته يمه
جابر : باطغاثك .. يولو دحج حالك جثيتك بالتراب جث
يازي : وي يما لا تتكاونون .. انتم خوان
– امبلى يمه بس جابر دثو ماهو بزلمة
– اكرب هين تا نعرف منهو الزلمة بينه
وتكاونوا
صاحت عليهم امي وكامت تفازعلهم وتبعد واحد عن الاخر: لا تجاتلون بعضكم عبن مالكم غير بعضكم الاخو ما يشد ظهره غير باخوه .. المفرد ينطك بلايا اخوه ..
مجبل : نتكشمر يمه ما متكاونين
– وان جان كشمرة المغالب بالمكاون تزرع بينكم الغيرة اعلى ياهو اليغلب .. كل واحد بيكم يدنج ظهره لخوه خاطر يغلبه ويعلمه شلون يتكوى اعلى غريب ما هو اعلى الاخو .. خوش ؟
– خوش يمه
– دامكم جاعدين هين خلنا انتغده هين اليوم .. واحد منكم ينده لابوكم خاطر يتغده ويانا
جابر : انا رايح اخبره يمه
مشى وانا اطمش عليهم حجت امي : ها يشذرة اشوفج ساكتة وكاعدة وانت الجتلتي روحج صالج ايام لا اكل ولا شرب بس خاطر اطلعين ويوم الطلعتي عزلتي روحج .. شبلاج
– ما بيا شي يمه
– اعليه هذا الحجي يشذرة
– فد تعبانة ما بيا
– ومنيش تعبانة
– هيج تعبانة
– كون وحدة منهن سخرتج
– وان جان ما اهتم
– يولي الما تهتمين شنهي خدامة الخلفوهن انت .. نحن مكسمين شغل الكلعة بيناتنا كل وحدة منهن تشيل الها حمل .. يذبن شغلهن وحملهن عليج شنهي اعلى يا مال ؟
– الشغل ما يتعب يمه
– ان جان الشغل ما يتعب عجل منيش تعبانة ؟
– مدري
– يولي سالفتج ماهي خالية
– عليش يمه شعملت
– ضلي هين ويا مجبل خليني اروح اجيب الغدا واجي
– اروح عنج يمه انت حبلى ما تكدرين
– ضلي هين
مشت تجيب الغدا وانا مشيت
تمنيته يمر واشوفه بس جت امي وابويه وتغدينا وهو ما كرب ولا شفته .
بدرب الردة
وانا شايلة اسلال الصحون وفوكها الجراجف وامشي خلف امي
طرى جدامنا وهو كاضب الحصان سلم على ابوي : السلام عليكم
عد ما سمعت السلام فز كلبي كبلي
ضليت ادحج مرة ورة ادنج .. رد السلام ابويه وكالو : سكيتو
– امبلى سكيت الفرس يعمي
– جزاك الله خير
طلع من جيبة فلوس واطاه وكالو : رده وتعال عكب الظهر عدي شغل
– تامر عمي
مشى ابوي وامي ما اندارت .. من تحت النكاب ادحج
باگ شوفه وغشعني باطراف عيونه .. كفيلة هالنظرات تاسر كلبي سنين .. ما جانن نظرات .. خطف كلبي وشوفي واحساسي كله .. احس كلبي راد يطلع من مكانه اعلى كثر ما دك .. توترت وتلعثمت واتعثرت بدربي
صاحت امي : الله الله
تبسم هو ومرني ومشى
كضبتني امي : شبلاها البنية ماهي اعلى عوايدها
كام يدحج بيا ابوي : صايبج شي بنيتي
– لا
حجيت ومشيت ..
حجت امي : خايفة اعلى هالبت لا تهش ولا تنش كلش خايفة اعليها من الدنيا ومصايبها
– ونحن وين رحنا يا يازي .. شحدو اليكربها
– مدري كلبي لاجمني وانا احساس كلبي مصيبة
– اهيييي لا تفاولين البنية
الدرب امي وابوي يتنكارون علي
وانا سكوت الجلمة ما تطلع مني شايلة الغراض وامش خلفم
وصلن البيت
جان الراحة طرت بالي وجان النوم شافت عيني
لثاني يوم .. رادت امي تمشي لكاع موازي خاطر تشوف خوالي كالتلي : كرمي امشي وياي لا تظلين هين كضيت شغلي ومن تضلين يذبن شغلهن عليج .. كومي
انا ما عولت الطلعة
عكب ما جنت ما اهوى طلعت الدار
لبست بساع وطلعت بلكي الله واغشع راشد بالدرب
بس ما شفتو !
وصلنا غاد .. امي تحاجي بمرجانة : يولي شناطرة ؟ برتي وكبرتي وبيضتج جفت يولي عرسي وارضي بگسمتج شتعملين
– وارضى بعمران ييازي عليش وشناكصني
– الناكصج زغر يولي ياهو الياخذ بنت بعمرج ؟ الزلم تدور الزغار … شذرة وحلها البكبرج ما يرغبها غير الباير
– خلف الله عليج ييازي
– انا اختج ما اعايرج بس هذا طبايعنا وهذه عادات ديرتنا ماهو بدينا .. ان جان بيدي اطيج لاحسن واحد بكاع السهل لجنج يمرجانة كبرتي وخالد ماهو نصيبج
– ان جان هو امتنع ما يعرس انا اهده واعرس
– يولي زلمة هو نا ينخاف عليه وخير ابوه جثير ما يطيح بركبة احد انت لو ماتت امي بيا ركبة تصيرين يولي عظم ابنادم ثكيل حت اعلى بزره لا تظنين احد يحملج
– وين ما تريد تصل خلها .. مانا ساعيتلها لجن عمران ما ارغبه ولا كلبي يوده
كاعدة واستمع لامي وخالتي يحجن
جدتي ردت امي : تتعبين تكع وذرة من السانج وهالراس اليابس ما يكنع
– اعلى روحها نحن ما خاش بجيوبنا شي لجن من خوفنا اعليها .. لو غمضت عينج تنهش لحمها الجلاب
-وانا شكاهرني غير هالامر يبنتي .. امشي اعلى بيت عمج هم يودونج ويحترمونج احجي ويا ابن عمج .. بلكت الله ويرد عن نهوته
خذتني امي ورحنا لبيت عمها
كعدت تحجي ويا عمها .. وانا كاعدة بسدها
حاولت رادت عمها يكللها : المن رايدتها خاطر تريدن ابني .. بنت وبايرة وابن عمها اولى بيها من الغريب
وامي ترادده وتحجي
هناك ودخل عمران ابن عم امي
انا شايلة النكاب وطالع بس قرص وجهي
وذهبي اللي لابسته واصل لحد نص بطني .. وسوارات الذهب
هي امي هيج من نطلع طلعة لناس تجبرني البس ذهبي كله .
دحكتو دخل
امي كامت انا كمت وراها .. صدت عيونه بذهبي
كاللها : بنتج اليبوكها يعيش ملك
ضحكت امي وكالتله : والبايك وين يفر من غيض ابوها يحفر الكاع بابره ويطلع البايكها ويشج عينه
ضحكوا وكعد ..
امي تحجي وياه وتكله : نسوانك عدك وخير من الله تنهي اعلى بنية شنهي حب الله يخي وهد البنية بحالها ، البنت ما ترضى تنزل اعلى شريجة
امي تحجي وانا احس عينه تلصلص
كل شواي يدحج بيه .. تضايكت نظراتو تخنك
وامي مستمرة تحجي وهو يكللها : يصير خير يصير خير
ردته امي وهي تكوم : يعني نكول صافية كلوبنا
– اذا ناسبناكم تتصافى كلوبنا
يازي : تناسبنا شنهي شطيك
– بس ما نريد بنات العم خلنا نناسب ال عكاب مثل ما ماخذين من عدنا بنت خلهم يطونا ويصير بيناتنا دم كرابة
فهمت الامر امي وكالتله : اشوف خشان ان جانت عدهم مرة بالديرة بلا عرس ما يعزها عليك ان شاءالله
– عليش يدور الديرة وبته كباله
– خشان ما يطي شذرة لعزيز كلبه تنوب للغريب .. تهيهييي آيس
– البيه خير الله يطرحه
كامت امي وطلعنا منهم وهي تتفل خلفها : جذر اعوج ما يعدل يا حيف الدنيا التجيب جدمي وتحطه ابابكم
انا ما حجيت بس امشي خلفها
طلعنا من بين بيوت ال موازي ما جنت متصورة الربل ناطرنا
ليما تكلي امي ( اركبي)
ادحج راشد الي كاعد جدام الفرس !
اثوليت ضيعت جدمي من راسي كمت اتجلب بالربل واصعد ما عرف شسوي .. رزلتني امي : اصعدي لشو اصعدي يولي ما دبرتيلج امر صعدت ربل تتعثرين بيها .. يمتى يصير براسج خير ما ادري
اضطكيت وامي ترزلني جدامه اختنكت
كعدنا وكالتله : على بيت الكلعة
ضرب الحصان وساك الربل
اندارتلي امي : ضل يطمش بيج ؟
ما رديت ، رزلت : عد ما شفتي عينه نكسه ويدحج اختشي وانزل نكابي اعلى وجهي
– يمه بيتم حار والعباية ثكيلة ونحن كاعدين اختنك
– عجل زين من يدحك بيج ويتخطبج .. عمران النكس يدور بتي .. اخيتي وزايد عمرها وما بالحيف اطي يريد بتي الاعثر
امي تحجي وهو يسوك بالربل
جابت الدرب كله مدري تغلط علي مدري على ابن عمها وعمها
وانا عيني تغرغر بدموعي عبن ترزلني جدامه.
ليما وصلنا ..
نزلت هي بلا ما تلتفت كضبت باب الكلعة تفتح بيه
همس هو : رايد اشوفج
نزلت بساع ما حجيت
اندار بطرف عينه يدحج
وانا اغشع وادير عيني .. ليما فكت الباب وفاتت
مشيت ادخل وراها .. اندرت ادحك بيه
همس : بالبستان بالليل
دخلت بسرعة اركض
كضبت حجرتي وصكيتها
ليما جا الليل وانا الكعدة ما شفتها افتر وادور وافكر اشنو بالبستان بالليل البستان ماهو زغير .. ولا اعرف بيا مكان ولا اكدر اطلع ولا طلعتي على كيفي .
ندهولي على عشا
طلعت كعدت بس ما اشتهيت الزاد فكري كلو بيه
اطلع بعد ما ينامون لا ما عاملتها كبل ولا راح اعملها
التطلع بالليل معيوبه وما اريد اعيب شيبات ابوي ..
ضل فكري ياهذني ويردني
لينا نزل نص الليل عزمت امري وكلت ما اطلع
عيب عد ما كالي اريد اشوفج وواعدتي امشيلو راكضة
شيكول عني بنت خشان خفيفة وماهي اصيلة .
وما رحت
لثاني يوم مضيت شغل البيت عن خالتي سميعة وامي ما هي
خاطر تطلعني للبستان .. كضينا وطلعنا للبستان .. حشينا الثمر الضال ونظفنا شواي بالبسات وكصينا الشجيرات ..
من ابعيد شفت راشد
كضبت كلبي .. لازمة المنجل احش وادحج عليه
وهو كاضب بكصب مال سكر وخنجر ويكشر بيه
شادة العباة على خصري والشيل لافة راسي وطالعات كذلتي وجايبة طرف من الشيل لافته على وجهي بس كصتي وعيوني وكذلتي طالعات واشتغل .. وابوك بشوفي وادحجله.
كعد ليغاد وانا اشتغل .. اندرت خالتي سميعة ما هي
ما ادري وين هي.. كمت ادورها ما هي .. رديت لشغلي اكمله .. وهو كاعد اعلى حطتو .. تبسملي
تبسمتلا
تنهد واصاح : ااااااه ااااااه الدرب ما بين وبين كلش طويل
انا مثل العاشك نجمة ويحلم يصلها .. الله يعين بس
انا اشتغل واسمعو ضليت اتبسم على السكيت ما رديتو وهو يحجي من مسافة ماهي كصيرة بيتي وبينه
كام ينشد
يردلي يردلي سمرة قتلتيني
يردلي يردلي سمرة قتلتيني
خافي من رب السما وحدي لا تخليني
هديت من ايدي وهو ينشد يا حلاة حسو وكفت ادحج بيه
شكلو سمارو هيبتو كلو حلو .. وصوته بعد احلى وهو يغني
شاد الغترة على راسو وشعر نازل لحد لحد اجتافو.
بعد ما كشر ثلثت ارباع العصى
كضبها وكطها صوبي .. وكام لحيلا
خذتو خطواتو باتجاهي اندرت منو وكضبت المنجل
ما احس الا وهو يغير مساره ويروح بعيد
استغربت
اندرت وراي شفت سميعة واكفة متبسمة كال : ها يولي شعدج
وتقمزلي
– ما عندي شي
– عليه وانا سميعة يولي
– ما شي يعني عد اشتغل
– امبلى بس ما عدتشتغلين بالكاع .. دا تشتغلين اعلى فاد غيرج
– معدفتهم
– انا بحسبة امج لا تخافين مني
– لا والله بس
– لا تحلفين بس .. راشد واضح يحبج ويريدج
– لا هو … سكتتني
– يولي شفايتلج اعلى راشد شاب طول عرض مهيوب ووجهو ودك بس تطمش بيه ما حكج تعشكي .. راشد خوش راشد خوش طايحتلج بواحد يولي
– لا ما هشكل
– لا تستحين مني انا افهم احساس المترايدين .. عبن انا
وسكتت
– انت شبيج
– كبل ابوج جان رايدني زلمة .. بس الحجي هاذ ما اريده يطلع لاي واحد سر بيناتنا وانا مثل امج
– لا وبخت الله ما احجي
– انا احجيلج اسراري خاطر تأمنين مثل ما انا امنت بيج واعتبرج بنيتي من كون الله ما اطاني بنية احجيلها اشكيلها .. انت بنيتي ان شالله .. جان زلمة جاتل روحه عليه لجن ابوج عد ما خطبني من ابوي غصبني وزفني لابوج بلا راي .. شكثر بجيت شكثر نحبت ما فاد
– وهسه الزلمة وينه
– مات مدري شلون مات بنرض مجتول عد ما خذت ابوج وفيت بس سمعت من الطروش هو مات
– حزنتي
– اي حزنت بس شفايدة الحزن وانا معرسة وعدي ولد
رضيت بكسمتي وكنعت بحالي وارتضيت بابني يكفي عدي الدنيا .. لهذا يا بنتي افهم شعور المترايدين
– بس ابوي ما راح يرضى ينطيني لابن خيري
– وياهو الكال ما يرضى ؟ ابوج زلمة اصيل لاهو متكبر اعلى بن ادم ولا شايف روحه اعلى احد بس اضن امج التعارض
– اي
– بس نصيحة يبتي لا تستسلمين مثل ما انا استسلمت لا ترضين بغير ولفج
– ولفي !
– الحبيب واليحبه كلبج يتسمى ولف
– انا ما اكدر حتى احجي ويا
– خليها علي انا اخليج تحاجي
– شلون
– هو طلب يشوفج ؟
– اي راد بالبستان بالليل بس ما طلعت ماهي زينة اجيب لعيب لابوي ما ارضى
– يولي العشك هذا ما بيه عيب
– بس لو دروا الناس ابوي ينعاب
-وعليش تخلين الناس اشوف
– شلون
– اهو مو طالبج بالبستان بالليل
– امبلى
– انا اخذج
– شلون
– كولي رايحة ويا خالتي سميعة نملي ماي ونمش للبستان انا اترس واتنطرج وانت امشي يمه .. اكعدي وتسامري شواي وردي
– واذا احد شافنا
– يولي عباتج ونكابج وظلام الليل ياهو اليشوف وياهو اليدحج دربه ؟
– ما ادري اخاف اخاف لا امي تدري ما ترضى
– اليخاف ما يعشك العشك ينرادله كلوب كوية ماهي رچيچة .. وانت باينة ما منج خير خلنا نرد
ردينا سويا
وانا افكر بكلامها احاول اقتنع بس اخاف من امي اذا سمعت انا تابعة سميعة تكسم راسي .. لليل ندهت ( شذرة كومي وياي نترس ماي ما بياش حيل اشيل ظهري يوجعني )
ردت اطلع ارد وامشي وياها
بس ما اجتريت اطلع خفت من امي وضليت بحجرتي كن ما سمعت
ثاني يوم امي جانت باللبيت ما تكربت مني
الا عد ما نامت امي وخشت كامت تلوم بيه ( يولي شفتو المسكين يلوب بالليل وهو ينطر وماخذ العجد روحة جية يتناطر جيتج يعروس
– بس اخاف
– انا وياج لا تخافين
– ما ادري
لليل رادتني اطلع ..
بس امي كالتلها ( شنهي بنتي شيالة حملج، ذاك ابنج غاد وصيحي يعاونج ويترس وياج ) ومنعتني اطلع وياها وانا من كاعي الخوف كاضبني من امي
لثاني يوم
عد ما مر يومين وانا كلبي يلهب عد كل فتحت باب ودي ادحكو ولو لحظة شوف ما رايدة اكثر .. جانت امي طالعة تواجب
جتني سميعة كالت ( اكضي شغلي وخليني احضر المنجل والسلال خاطر نطلع للكاع بساعج يلا )
– بس خاف
– يولي بس تشوفي لا تكربين ما مشتاكتله .. على كلبج العمى يولي الزلمة محترك امس عوزه بس يبجي يكول الليل ما انامه افكر بيها
– صدك
– صدكي وثقي يبجي دموم يولي عاشكج المهيوب يسميرة
تبسمت : عجل خوش اروح بس اشوفه من ابعيد
– اي من ابعيد لا تكربين عبن نهار واخاف عليج احد يشوفج انت مثل بنتي .. ياله اكضي الشغل اعلى ما اروح واردلج .
مشت شذرة وهي تكضي كل شغل سميعة حتى تروح وياها للبستان وتشوف راشد من بعيد
زهرة : وين تردين بالبنت
– ادحكي بنت يازي عاشكة ومحد مسمي عليها يولي ، وي عاملة نفسها شيخة الديرة وبنتها تتمعشك بلا حيا ولا مستحى
– عجل عليش مساندة البنية
– بخت ابني الهساه ما راضي يعرس من كونها حطت اختها براسه .. الشيب راح يغزيه وهو مو راضي يعرس الا ياخذ اخت البخت شيخة الديرة ست الديار مرجانة خانم
-يولي بنت خشان هذه ماهي بنت يازي بس وعيبها اعلى خشان
– ويطيح العيب عجل زين من مشيخها فوكنا ونحن مثل الجواري عدنا ساعة وكتنا نكرب بهالبيت وهي تطتطك شغلها وتحط عباتها وتهفي بالديرة لا تخلي مريض جايبة طايحة ارملة من ديرة ال عكاب والدير الداير مدايرنا لا ما واجبت ووصلت ونحن شحدنا التصل وتطلع بيت اهلها بلا علم خشان .. الا يحز نحرنا
خلاه يشوف شيخة الديرة المتيهة بنتها وما تدري عن هوى دارها بنتها شمفينا بكفاها
– ولو وجدلج اثر بهالسالفة
– اتبرى انا ياهو ماتي بيها وابتها
– مدري يولي لا تبلين روحج ويا يازي تحطج ابالها وادربج اعلى بيت اهلج
– يدرب بخته اليدربني يولي ابني اهو راعي الكلعة اهي منهي وتدربني من كلعة ابني ، وبعدين لزوم تصفين وياي خاطر نخلي خشان تكش روحه منها ويدحجلنا .. شنهي ظلتنا هاي وهو فاج ثمه على يازي
– بيش اعاونج
– راشد طالبها بالليل يشوفها
– اي ؟
– انا اخذ البنت وانت ودي خالد وراي كليله الحك امك شيل عنها السطل الماي
وانا هين اتصرف
– يا عزى وصخام براسج شرايدة
– يولي يكضب اختو ويا راشد ويبرد كلوبنا بيازي عد ما يذبون اللوم بيها ويطردها من الكلعة اعلى تيهت بتها
– ولو ذبوها براسج
– اتبرى واكول ما طلعت وياي ما ادري
– مدري شو جني خايفة
– يولي ان جان ضلينه خيفانات نكضي العمر كله ندحج ونلهم كهر .. العمر يمضى وانا وانت اعلى حالنا وهي الكل بالكل .. خلها تنكلع ذاك الحين تصبح الكلعة النا ولهلنا
عزمن اعلى فضيحة شذرة وطردة يازي
وكعدن يحوكن لشذرة مستغلات قلة وعيها وفطاريتها
كضت الشغل شذرة
وراحت تعدل بروحها وتكشخ وتلبس وتتعطر خاطر تطلع للكاع تتأمل شوفة راشد
وطلعت ويا مرت ابوه وذيج تكنع بيها
الزلمة مهيوب .. الولد عاشكج .. ميت عليج
جابت الدرب كله تحش براسها وتملي اوهام .. وشذرة مصدكتها وتايهة بغير عالم
ابالها تعيش قصة عشك ويا راشد
مثل الكصص التسمعها عن عنتر وعبلة وسوالف المترايدين
كضبت المنجل وكامت تشتغل وسميعة كالتلها : ضلي هين انا اندهو الج واجي
ضلت بمكانها تشتغل
وسميعة ودت واحد من الجهال على راشد وكالتلو ( كل الراشد شذرة ناطرتك يم شجرة الرمان )
راح العجي يركض حفيان وينده ( راشد راشد )
تلكاه راشد … ( ها يولو )
همسلو ( شذرة ناطرتك عد شجرة الرمان )
عند ما سمع راشد اكضب الدرب واركض
دش كاع ال خشان وصار يمشي اعلى كيف بخته
ليما كرب شاف شذرة وسميعة جاي يشتغلن .. وكف ليغاد عنهن
سميعة عد ما لمحتو ندست شذرة ( دحكي يولي منو جا )
اندارت وراها شافت راشد ..
حطت ايدها على صدرها ( امي لو حست تكسم راسي)
– امي ماهي موجودة ما ترد الى عكب الضحى انا راح اكفلج ليغاد وانت لا تكوبين حيل واعدي بالليل تتشاوفون عبن النهار عيون الناس تلاحك الوادم
– خوش
مشت عني خالتي سميعة وانا ادحج ورا
هو يتنطر تبتعد خاطر يكرب .. اتسحبت شوي شوي بينا مشت عن عيونا .. اكرب هو عني مسافة ، حجه : ياااااه يولي شوفة عيونج عافية
– خالتي كالتلي انت عشكان
– الا ميت عشك يولو ليلي ما جاي انام اخلصو اجر عتابك بذكر عيونج
– لا تكرب جثير .. عيون الوادم ما تنحزر
– لا لا انا ما رايد اكرب بس رايد اشوفج
حالي كلش اتعبني ما جاي اضوك طعم النوم بالليل
– وانا نفس الحال
– وشلون نظل اعلى هالحال ؟
– بالنهار ما اكدر
– عجل عليش وديتي علي
– انا وديت
– مرني عجي كلي شذرة طالبتك اعلى عمى عيوني اجيت جفي ما دريت الجدامي والبكفاي .. طاير عكلي اشوفج وادحك عيونج
– بس انا ما وديت عليك
– عجل ياهو الدرب الجاهل
– يمكنها خالتي سميعة
– خالتج تدري
– انت ما حاجياها
– ما حاجي لاحد يولي . اذا احد درى بامرنا ينكطع راسي وراس ابوي .. مستحيل اخبر احد
– لا تخاف من خالتي سميعة هي راح تسعى بسالفتنا
– يبخت السالفة التجمعني بيج يولي ..
تبسمت
اندار يدحك هين وهين ورد يحاجيني : شذرة
-هممم
– دحكي بعيني وكليلي
– ايش
– عاشكتك
تبسمت ، لجن ما حجيت
هديته ومشيت عن البستان
اندرت ما هو ! ضليت ادحك منا منا ما هو
ثاريه رايح لسطبل ابوي ماخذ الحصان وراكبه وسايكة
مر بحصانه وهو ينشد ( يردلي يردلي سمرة قتلتيني )
ساك بالفرس وصهل وابعد عني
ما. جان لاف غترتو .. شامرها على اكتافو وشعره ماي وجاي
يسوك بالحصان وشعري يطاير وياه .. يا هيبتو ويا سماره ويا حلاته السالبة عكلي .
رديت وانا مثل السكرانة
احس بغير عالم جنه العالم تلون بجثير الوان .. والدنيا زاد حلاها وكلبي ما يدك يركص
لليل وانا هايمة
جان ابالي اطلع ويا مرت ابوي نترس وادحكو
بس كعدت الظهر سميعة رايحة لاهلها
تضايكت حيل
اتنطرها مثل نطرة العجل لامو .. خاطر تجي ونطلع
لا اكدر اطلع وحدي ولا اكدر اشوفو
كام يوديلي اخوه الزغير يلعب ويا اخوتي الزغار ..
خاطر يخبرني يريد يشوفني .. بس ما بيدي ما اكدر اطلع
اسبوع وخالتي سميعة ما هي رادة
وعد ما ردت جانت ردتها العصر كعدت وشربت الجاي هي واني وزهرة وسولفن وضحكن .. ليما رادت تكوم تعمل العشا اجتني ( ها يولي شسويتي ما سويتي )
وتقمزلي )
– ما سويت شي ما اكدر اطلع ناطرتج
– العمى صاب كلبي اثنين مترايدين جاتلهم الشوك وناطرين جيتي .. وديله خبر اليوم يشوفج
– يمتى اليوم بالليل
– بالليل اخاف ما يصير
– يولي حلاة العشك ليلية
وندستلي وغمزتلي وهي تحجي : دمشي يولي امشي
تبسمت ورحت كضبت اخوه وخبرتو يبلغ راشد نتشاوف بالليل بالبستان عد مجرى الماي
شوي وردلي اخوه يكلي ( راشد يكول ناطرج اعلى نار )
جلمتو هاي سلبت عكلي
تاه فكري ونسيت حالي وشده بالي
مدري شعمل بروحي .. عايشة بشعور مطيرني فوك الغيم
وصتني خالتي اكضي الشغل عنها هاطر نطلع بساع
كضيتوا كلو بساع هاطر نتعشى والكل يعود ونطلع نترس ماي ونشوفو
وصدك كضينا وشلت سطلة الماي عنها
كالتلي اطلعي جدامي انا البس عباتي واحي وراح
لبست عباتها وخذت السطل شذرة وطلعت
سميعة جرت عباتها وصاحت : خاااااالد الحكني سما تشيل الماي عني
– روحي يمه جايج
– لا تبطي ابني مالي حيل اشيل
– لاحكج لاحكج
طلعت وهي تعفي بعباتها وشذرة شايلة السطل وطالعة ليغاد
كالتلها : يلا امشينا
مشن جريب من البستان حطن الماي عد مجرى الماي خاطر يترسن .. شذرة شافت رلشد تابعم ويمشي خلفهم
طار ملبها عد نا شافتو ..
حجتلها سميعة : دزوي يولي وانا ناطرتج هين على ما يملى السطل .. روخي تسامروا شواي وردي
– بس اخاف احد يشوفنا
– يولي نا عدنغشع دربنا ياهو اليشوف امشي يولي يمعثورة
– بس
– بلا بس امشييي الولد ناطرج
دفعتها .. نزلت شذرة للبستان
وراشد تبعها وسميعة ادحك عليهم
جا وراها خالد ها يمة .. ترستي الماي
– ترستو يولدي بس اختك ما هي
– اختي ؟ ياهي اختي
– ياهي بعد .. شذرة جت وياي دنجت اترس شلت راسي ما هي
فدوة ابني انا راسي ذبحني يما .. دور اختك شوفها خاف نزلت للبستان تلكط ثمر جيبها وجيب الماي وردو انا سابكتك للكلعة
– اعلى امرج يمه ….
يتبع..
لقراءة الفصل التالي : اضغط هنا
لقراءة باقي حلقات الرواية اضغط على : (رواية قلاع الضر)